
Parlamentul României   

Camera Deputaţilor                                                                      
	Comisia juridică de disciplină și imunități

Nr. 4c-13/723/2019/2022
	Comisia pentru agricultură, silvicultură, industrie alimentară şi servicii specifice
4c-5/498/2019/2022


          Către,

 BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege  pentru modificarea Anexei nr. 1 din Legea nr. 18/1991 privind fondul funciar trimis, Comisiei juridice, de disciplină și imunități și Comisiei pentru agricultură, silvicultură, industrie alimentară şi servicii specifice, pentru examinare în fond, cu adresa nr. PLx 389 din 18 septembrie 2019.
În raport de obiectul și conținutul său, proiectul de lege face parte din categoria legilor organice.
     PREŞEDINTE,                                                           PREŞEDINTE,
Laura-Cătălina Vicol-Ciorbă                                      Florin Ionuț Barbu

                                                   Parlamentul României
          Camera Deputaţilor
	Comisia juridică, de disciplină și imunități

                         Nr. 4c-13/723/2019/2022

	Comisia pentru agricultură, silvicultură, industrie alimentară şi servicii specifice
  4c-5/498/2019/2022       


Raport comun

asupra

Proiectului de Lege  pentru modificarea Anexei nr. 1 din Legea nr. 18/1991 privind fondul funciar
În conformitate cu prevederile art.95 din Regulamentul Camerei Deputaţilor, Comisia juridică, de disciplină și imunități și Comisiei pentru agricultură, silvicultură, industrie alimentară şi servicii specifice, au fost sesizate, prin adresa nr. PLx 389/2021 din 18 septembrie 2019, cu dezbaterea în fond, a proiectului de Lege  pentru modificarea Anexei nr. 1 din Legea nr. 18/1991 privind fondul funciar, înregistrat la Comisia juridică, de disciplină și imunități  cu nr. 4c-13/723 din 18 septembrie 2019 și la Comisia pentru agricultură, silvicultură, industrie alimentară şi servicii specifice cu nr. 4c-5/498 din 19 septembrie 2019. 
Senatul, în calitate de primă Cameră sesizată, a adoptat proiectul de lege urmare a depășirii termenului de adoptare, potrivit art.75 alin.(2) teza a III-a din Constitutia României republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.91 (9) pct.2 din Regulamentul Camerei Deputaţilor.

Consiliul Legislativ a avizat favorabil  propunerea legislativă, cu observații și propuneri,  conform avizului nr. 242/24.04.2019.

Consiliul Economic și Social a avizat favorabil inițiativa legislativă, cu observații, conform avizului nr.1796/16.04.2019.

Guvernul prin punctul de vedere nr. 2292/03.04.2020,  nu susține adoptarea inițiativei legislative cu observații.
Comisia pentru administrație publică și amenajarea teritoriului a avizat negativ proiectul de lege în ședința din 1 octombrie 2019.

Proiectul de lege are ca obiect de reglementare modificarea Anexei nr.1 din Legea nr.18/1991, astfel încât, începând cu 1 ianuarie 2020, tariful datorat pentru scoaterea definitivă sau temporară din circuitul agricol a terenurilor aflate în extravilan, precum şi pentru introducerea terenurilor agricole în intravilan, să se reducă de la 4 lei/m2 cât este în prezent, pentru terenurile din clasa I de calitate, la 0,4 lei/m2, iar scăderea să fie progresivă, până la 0,2 lei/m2, pentru terenurile din clasa V de calitate, ca urmare a denominării monedei naţionale.

În conformitate cu prevederile art.62 şi art.64 din Regulamentul Camerei Deputaţilor, Comisia juridică, de disciplină și imunități și Comisia pentru agricultură, silvicultură, industrie alimentară şi servicii specifice au  au examinat proiectul de lege sus-menţionat în şedinţe separate.

Membrii Comisiei pentru agricultură, silvicultură, industrie alimentară și servicii specifice au examinat proiectul de lege în ședința online din  14  octombrie  2020. La lucrările Comisiei pentru agricultură, silvicultură, industrie alimentară deputaţii au fost prezenți conform listei de prezență.

La dezbateri a participat ca invitat, în conformitate cu prevederile art. 55 din Regulamentul Camerei Deputaţilor, domnul Sorin Claudiu Roșu Mareș – secretar de stat în Ministerul Agriculturii și Dezvoltării Rurale.

În urma examinării proiectului de lege şi a opiniilor exprimate de către membrii Comisiei pentru agricultură, silvicultură, industrie alimentară și servicii specifice, s-a hotărât, cu unanimitatea voturilor celor prezenți, respingerea  proiectul de Lege pentru modificarea Anexei nr. 1 din Legea nr. 18/1991 privind fondul funciar.
Comisia juridică, de disciplină și imunități a dezbătut proiectul de lege în şedinţa desfășurată în sistem mixt din data de 8 februarie  2022.

La lucrările Comisiei, deputații au fost prezenți conform listei de prezență.

În urma examinării proiectului de lege şi a opiniilor examinate, membrii Comisiei juridică, de disciplină și imunități au hotărât, cu  unanimitate de voturi, respingerea proiectului de Lege pentru modificarea Anexei nr.1 din Legea nr.18/1991 privind fondul funciar.
În urma examinării proiectului de lege şi a opiniilor exprimate  membrii celor doua comisii au hotărât, cu unanimitate de voturi, să transmită plenului Camerei Deputaților  raportul comun de respingere a  proiectului de Lege pentru modificarea Anexei nr.1 din Legea nr.18/1991 privind fondul funciar din următorul motiv:
-proiectul de lege nu respectă dispozițiile art. 15 din Legea nr. 500/2002 privind finanțele publice, cu modificările și completările ulterioare.
În raport cu obiectul şi conţinutul său, proiectul de lege face parte din categoria legilor organice.
     PREŞEDINTE,                                                           PREŞEDINTE,

Laura-Cătălina Vicol-Ciorbă                                      Florin Ionuț Barbu
           SECRETAR,                                                          SECRETAR,

     Ladányi László-Zsolt                                               Constantin Bîrcă

